b'\n_START_ARTICLE_\nHonda Wave\n_START_PARAGRAPH_\nHonda Wave on helppok\xc3\xa4ytt\xc3\xb6inen moottoripy\xc3\xb6r\xc3\xa4, joka on suosittu erityisesti Kaakkois-Aasiassa. Sen juuret juontavat Honda Cub -mopediin, joka esiteltiin 1950-luvulla. Euroopassa Wave-mallistoa markkinoidaan nimell\xc3\xa4 Innova. Aasiassa on saatavilla my\xc3\xb6s 100 cm\xc2\xb3 versio. Honda Waven edustamaa moottoripy\xc3\xb6r\xc3\xa4tyyppi\xc3\xa4, joka on mopedin ja skootterin v\xc3\xa4limuoto, kutsutaan englanniksi underbone tai step-through -nimell\xc3\xa4 ja Filippiineill\xc3\xa4 kapchaiksi._NEWLINE_Honda Wave ei ole varsinainen skootteri, koska sit\xc3\xa4 ohjataan jalkatapeilla, sen py\xc3\xb6r\xc3\xa4koko on 17 tuumaa, ja siin\xc3\xa4 on nelj\xc3\xa4 vaihdetta. Kytkin on automaattinen. Toisioveto hoidetaan ketjulla, joka on koteloitu ketjusuojalla. Py\xc3\xb6r\xc3\xa4n runko on yksiputkinen, ja moottori lep\xc3\xa4\xc3\xa4 runkoputken alla etuviistossa. Moottori on nelitahtinen ja siin\xc3\xa4 on yksi kannen yl\xc3\xa4puolinen nokka-akseli (SOHC). Venttiileit\xc3\xa4 on kaksi. Polttoaines\xc3\xa4ili\xc3\xb6 on istuimen alla ja sen vetoisuus on nelisen litraa. Penkin alta l\xc3\xb6ytyy k\xc3\xa4ytt\xc3\xb6kelpoinen s\xc3\xa4ilytystila, jota Honda markkinoi nimell\xc3\xa4 "U-Box"._NEWLINE_Py\xc3\xb6r\xc3\xa4 kuluttaa v\xc3\xa4hint\xc3\xa4\xc3\xa4n 91-oktaanista bensiini\xc3\xa4 noin 2,5 litraa / 100 km. K\xc3\xa4ynnistys suoritetaan joko polkimella tai s\xc3\xa4hk\xc3\xb6startilla. Kalleimmissa malleissa on edess\xc3\xa4 levyjarru ja takana rumpu. 125-kuutioisen version huippunopeus on noin 95 km / h ja 100-kuutioisen noin 80 km / h. Wave-sarjan kehittynein malli on 125-i, jossa on kaasuttimen sijasta polttoaineen ruiskutus.'